ევანგელისტური ეკლესია
ევანგელისტური ეკლესია, ევანგელიკური ეკლესია — მთელი რიგი პროტესტანტული, ძირითადად ლუთერანული ეკლესიების სახელწოდება. მაგალითად, აუგსბურგული და ჰელვეციური სარწმუნოების ეკლესია — ავსტრიაში, ლუთერანულ-ევანგელიკური ეკლესია — დანიაში. ევანგელიკური ეკლესია — გერმანიაში. ჩეხი ძმების ევანგელიკური ეკლესია და ევანგელიკური მეთოდიკური ეკლესია ჩეხეთსა და სლოვაკეთში და სხვა. ევანგელიკური ეკლესიის მოძღვრების საფუძვლად ითვლება საღმრთო წერილი, უპირველეს ყოვლისა, სახარება (ბერძნ. euangelion), საიდანაც მიიღო სახელწოდება. საქართველოში ევანგელისტური ეკლესია 1914 წელს დააფუძნა მცირე აზიიდან შემოსულმა მისიონერმა დევიდ ურშანმა, რომელიც შემდეგ ევროპაში გადავიდა. 1999 წელს ევანგელისტური ეკლესია ხელმეორედ დააარსა პასტორმა ზაალ ტყეშელაშვილმა. იგი აცხადებს, რომ ეკლესია შეიძლება მოიხსენიებოდეს როგორც ევანგელისტური (მახარებლური) და არა ევანგელური (სახარებისეული). ევანგელისტური ეკლესია აღიარებს რწმენის მთავარ ფუნდამენტს: წმ. სამებას და ქრისტეს ღვთაებრიობას. აღესრულება ზეციდან შობის, ნათლობის, ევქარისტიის, ქორწინების, ხელდასხმისა და ზეთისცხების, სულიწმიდით ნათლობის საიდუმლოებები. საზოგადოდ, ევანგელისტური ეკლესია აღიარებს ნათლობის ორ ფორმას: ნათლობას წყლით და ნათლობას სულიწმიდით. 2008 წელს ევანგელისტური ეკლესიას საქართველოში დაახლოებით 150 მიმდევარი ჰყავდა.